ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Δεκεμβρίου 1992 σχετικά με τα νέα μεταβατικά μέτρα που είναι αναγκαία για να διευκολυνθεί η μετάβαση στο καθεστώς κτηνιατρικών ελέγχων που προβλέπεται από την οδηγία 90/675/ΕΟΚ του Συμβουλίου (92/571/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε τελευταία από την απόφαση 92/438/ΕΟΚ (2), και ιδίως το άρθρο 30, Εκτιμώντας: ότι, για τα προϊόντα προέλευσης τρίτων χωρών τα οποία εισάγονται στην Κοινότητα, η οδηγία 90/675/ΕΟΚ θεσπίζει νέο καθεστώς κτηνιατρικών ελέγχων- ότι η Επιτροπή έλαβε με την απόφαση 92/399/ΕΟΚ (3) ορισμένα μεταβατικά μέτρα που είναι αναγκαία προκειμένου να διευκολυνθεί η μετάβαση στο νέο καθεστώς κτηνιατρικών ελέγχων που προβλέπεται από την οδηγία 90/675/ΕΟΚ- ότι πρέπει να προβλεφθούν νέα μεταβατικά μέτρα που ευνοούν την προοδευτική εφαρμογή του καθεστώτος που θεσπίζεται από την οδηγία 90/675/ΕΟΚ και να καταργηθεί, συνεπώς, η απόφαση 92/399/ΕΟΚ- ότι, στο παρόν στάδιο, οι έλεγχοι για τα εναρμονισθέντα προϊόντα μπορούν να διενεργούνται στα εξωτερικά σύνορα της Κοινότητας, θα πρέπει όμως, παρόλα αυτά, σε ορισμένες περιπτώσεις, για τα μη εναρμονισθέντα προϊόντα, να μπορεί να διενεργείται ένα μέρος των ελέγχων στο κράτος μέλος προορισμού- ότι εν αναμονή της εφαρμογής της μειωμένης συχνότητας των ελέγχων για ορισμένες τρίτες χώρες, σύμφωνα με τις διατάξεις του άρθρου 8 παράγραφος 3 της οδηγίας 90/675/ΕΟΚ, πρέπει τα κράτη μέλη να εξακολουθήσουν να εφαρμόζουν τις συχνότητες που ίσχυαν προ της 1ης Ιουλίου 1992- ότι τα έξοδα κτηνιατρικού ελέγχου επιβαρύνουν τον εισαγωγέα ή τον αντιπρόσωπό του και ότι, αν τα έξοδα αυτά δεν καθορισθούν μπορούν να προκαλέσουν στρέβλωση του ανταγωνισμού μεταξύ των κρατών μελών- ότι πρέπει τα κράτη μέλη να λάβουν τα αναγκαία μέτρα για να καταστήσουν δυνατό τον καθορισμό τους και την καταβολή τους- ότι, εξάλλου, δικαιολογείται να προβλέπεται η δυνατότητα ελέγχων κατά τη μεταφορά οι οποίοι δεν θα είναι σε βάρος της κατάργησης των εσωτερικών συνόρων που προβλέπεται από την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (4), όπως τροποποιήθηκε τελευταία από την οδηγία 92/67/ΕΟΚ (5)- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι διατάξεις του άρθρου 8 της οδηγίας 90/675/ΕΟΚ εφαρμόζονται για τον κατάλογο των προϊόντων που εμφαίνεται στο παράρτημα. Εντούτοις, το κράτος μέλος που διενεργεί τους ελέγχους αναγνώρισης και του φυσικούς ελέγχους κατά την εισαγωγή των προϊόντων στο έδαφος της Κοινότητας μπορεί, όταν ειδικές συνθήκες το δικαιολογούν, να υποβάλει το αργότερο μέχρι τις 18 Δεκεμβρίου 1992 αίτηση στην Επιτροπή, συνοδευόμενη από τα αναγκαία δικαιολογητικά, για τη διενέργεια των ελέγχων αυτών σε τόπο του κράτους μέλους που δεν είναι ο προεπιλεγείς συνοριακός σταθμός ελέγχου εισαγωγής. Στην περίπτωση αυτή, η προώθηση των προϊόντων προς το συγκεκριμένο μέρος πραγματοποιείται υπό τις προϋποθέσεις του άρθρου 2 στοιχείο β). Η αίτηση αυτή ακολουθείται από την έκδοση απόφασης της Επιτροπής. Άρθρο 2 Το άρθρο 11 της οδηγίας 90/675/ΕΟΚ εφαρμόζεται υπό τους ακόλουθους όρους: α) η αρμόδια κτηνιατρική αρχή στα κράτη μέλη στα οποία εισάγονται τα προϊόντα διενεργεί, σε κάθε περίπτωση, έλεγχο των εγγράφων των εν λόγω προϊόντων στους συνοριακούς σταθμούς ελέγχου που έχουν προεπιλεγεί ή στα μεθοριακά σημεία διέλευσης- β) όταν, σύμφωνα με τη διαδικασία των διμερών συμφωνιών που προβλέπονται στο άρθρο 11 παράγραφος 2 στοιχείο β) της οδηγίας 90/675/ΕΟΚ, οι έλεγχοι αναγνώρισης και οι φυσικοί έλεγχοι διεξάγονται στο κράτος μέλος προορισμού, οι έλεγχοι αυτοί διενεργούνται, μετά την προώθηση των προϊόντων υπό τελωνειακό έλεγχο σε σφραγισμένα μέσα μεταφοράς, σε έναν από τους τόσους που αναφέρονται στον κατάλογο που υποβάλλεται από το κράτος μέλος και έχει εγκριθεί από την Επιτροπή. Στην περίπτωση που δεν προσκομίζεται η απόδειξη ότι τα προϊόντα έχουν προσκομισθεί στην αρμόδια αρχή του τόπου προορισμού εντός προθεσμίας που δεν υπερβαίνει τις 15 ημέρες, το κράτος μέλος στο οποίο εισήχθησαν τα προϊόντα επιβάλλει κύρωση που έχει αποτελεσματικό, ανάλογο και αποτρεπτικό χαρακτήρα- γ) οι έλεγχοι που προβλέπονται στο εν λόγω άρθρο 11 παράγραφος 2 στοιχείο α) εφαρμόζονται για όσο χρόνο δεν έχουν τεθεί σε ισχύ στο κράτος μέλος εισαγωγής οι κοινοτικές διατάξεις. Στην περίπτωση αυτή, τα κράτη μέλη ανακοινώνουν στην Επιτροπή και τα λοιπά κράτη μέλη τις διατάξεις που εφαρμόζονται στα πλαίσια του άρθρου 11 παράγραφος 2 στοιχείο α)- δ) η διαδικασία των διμερών συμφωνιών, που αναφέρεται στο στοιχείο β) του παρόντος άρθρου, μπορεί να εφαρμόζεται, τηρουμένων των αναλογιών, στις περιστάσεις που αναφέρονται στο άρθρο 11 παράγραφος 2 στοιχείο α). Άρθρο 3 Τα κράτη μέλη διενεγρούν τους ελέγχους ταυτότητας στο ίδιο μέρος με τους φυσικούς ελέγχους και, ενδεχομένως, ταυτόχρονα με τους ελέγχους αυτούς. Άρθρο 4 Τα κράτη μέλη εφαρμόζουν, από την ημερομηνία έναρξης ισχύος των διατάξεων σχετικά με τις συχνότητες ελέγχου που αποφασίζονται σύμφωνα με το άρθρο 8 παράγραφος 3 της οδηγίας 90/675/ΕΟΚ. Εν αναμονή των διατάξεων αυτών: - τα κράτη μέλη διενεργούν ελέγχους ταυτότητας και φυσικούς ελέγχους, με τις συχνότητες που ίσχυαν στο έδαφός τους προ της 1ης Ιουλίου 1992, - τα κράτη μέλη ανακοινώνουν αυτές τις συχνότητες ελέγχου στην Επιτροπή και τα λοιπά κράτη μέλη. Άρθρο 5 Τα κράτη μέλη λαμβάνουν τα αναγκαία μέτρα για τον καθορισμό του κόστους των κτηνιατρικών ελέγχων που διενεργούνται και για να διασφαλίσουν ότι οι δαπάνες αυτές θα καταβληθούν από τον εισαγωγέα ή αντιπρόσωπό του. Άρθρο 6 Εκτός των ελέγχων που προβλέπονται για τα προϊόντα που αναφέρονται στην οδηγία 90/675/ΕΟΚ, στο άρθρο 6 παράγραφος 1 της οδηγίας 89/662/ΕΟΚ και στο άρθρο 7 παράγραφος 1 της οδηγίας 90/425/ΕΟΚ του Συμβουλίου (6), τα κράτη μέλη μπορούν να διενεργούν ελέγχους εγγράφων σε οποιοδήποτε στάδιο της μεταφοράς για τα προϊόντα αυτά, στα πλαίσια της κατάργησης των ελέγχων στα εσωτερικά σύνορα της Κοινότητας. Άρθρο 7 Όσον αφορά τους ελέγχους που προβλέπονται στο άρθρο 12 παράγραφος 1 στοιχείο β) της οδηγίας 90/675/ΕΟΚ, τα κράτη μέλη διενεργούν μόνο τον έλεγχο των εγγράφων που συνοδεύουν τα προϊόντα. Άρθρο 8 Η παρούσα απόφαση εφαρμόζεται από την 1η Ιανουαρίου 1993 έως τις 31 Δεκεμβρίου 1993. Εντούτοις, για τις ημερομηνίες που αναφέρονται στο άρθρο 1 και στο παράρτημα, οι σχετικές διατάξεις αρχίζουν να ισχύουν από την ημέρα δημοσίευσης της παρούσας απόφασης στην Επίσημη Εφημερίδα των Ευρωπαϊκών Κοινοτήτων. Άρθρο 9 Η απόφαση 92/399/ΕΟΚ καταργείται από 1ης Ιανουαρίου 1993. Άρθρο 10 Η παρούσα απόφαση απευθύνεται στα κράτη μέλη. Βρυξέλλες, 15 Δεκεμβρίου 1992.

[Source: multi_eurlex | Tokens: 6205]